ኢትዮጵያ በፈጣን የምጣኔ ሃብት ዕድገት ፣ በድህነት ቅነሳና ፍትሃዊ  የሃብት ክፍፍል ሞዴል የምትሆን  አገር ናት- የመንግሥታቱ ድርጅት
ኢትዮጵያ  ፈጣን የምጣኔ ሃብት ዕድገት በማስመዝገብ ፣ ድህነትን በመቀነስና ፍትሃዊ  የሃብት ክፍፍል በማረጋገጥ ለአፍሪካ አገራት ምሳሌ የምትሆን አገር መሆኗን የተባበሩት  መንግሥታት የልማት ድርጅት አስታወቀ ።  የተባበሩት መንግሥታት የልማት ድርጅት ከሳሃራ በታች ባሉ የአፍሪካ አገራት በዜጎች መካከል ያለውን የገቢ ልዩነት ሁኔታን በተመለከተ በቀረበው ሪፖርት እንደተገለጸው ኢትዮጵያ  በዜጎች መካካል ያለውን የሃብትና የገቢ  ልዩነት ለማጥበብ  ከሚሠሩ አገራት መካከል በግንባር ቀደምነት  ትጠቀሳለች ።    የመንግሥታቱ ድርጅት ባቀረበው ጥናት እንዳመለከተው ከሳሃራ በታች ባሉ አገራት የምጣኔ ሃብት ስብጥር አለመኖር ፣ በተወሰኑ አካባቢዎች ብቻ ምርታማነት መኖርና ፣ ፍትሃዊ የሃብት ክፍፍል አለመኖር በአገራቱ  በዜጎች  መካከል  የገቢ  ልዩነት  መፈጠር  ምክንያቱ መሆኑ ተገልጿል ። በአፍሪካ የ2030 ዘላቂ ልማትን በማረጋገጥ  ለዜጎች ተመጣጣኝ ልማትን ማምጣት በዋነኝነት የተቀመጠ ግብ  መሆኑን  የጠቆመው የመንግሥታቱ ድርጅት ከሳህራ በታች የሚገኙ አገራት  የተቀናጀ ፖለሲን ተግባራዊ በማድረግ የተቀጠመው ግብ ማሳካት ይጠበቅባቸዋል ብሏል ።  የድርጅቱ ጥናት እንደሚያመለክተው በአፍሪካ  በዜጎች የገቢና የሃብት ልዩነት ደቡብ አፍሪካ ፣ ቦትስዋና ፣ ናሚቢያ፣ ዛምቢያ፣ የመካከለኛው አፍሪካ ሪፐብሊክ፣ ኮሞሮስና ሌሴቶ በግንባር  ቀደምነት  የሚጠቀሱ አገራት  ሲሆኑ ቡርኪና ፋሶ ፣ ማሊ ፣ ኒጀር፣ ብሩንዲና  ጊኒ  በዜጎች መካከል  የተመጣጣነ ገቢና ሃብት  በመፍጠር ከዓለም አገራት ተርታ  የሚሰለፉ አገራት ናቸው ። በጥናቱ መሠረት ኢትዮጵያ በፈጣን የምጣኔ ሃብት ዕድገት ፣ የድህነት ቅነሳና ተመጣጣኝ የገቢና ሃብት ክፍፍል  በመፍጠር  በኩልም  ጥሩ  ምሳሌ መሆኗን  ተገልጿል ።  እንደ  ጥናቱ ሪፖርት  ኢትዮጵያ የዘረጋችው  የምጣኔ ሃብት ፖሊሲ በተለይም በግብርና  አነስተኛ ምርታማነት ላላቸውና፣ ከፍተኛ የህዝብ ቁጥር እያስመዘገቡ ለመጡት  የአፍሪካ አገራት  ትልቅ ምሳሌ እንደሚሆን  ተመልክቷል ።       የኢፌዴሪ የፋይናንስና ኢኮኖሚ ትብብር ሚኒስትር ዶክተር አብርሃም ተከስተ በበኩላቸው  ኢትዮጵያ  በገጠር ተግባራዊ ያደረገችው የሴፍቲኔት መርሃ ግብር ለድህነት ቅነሳና  ለዜጎች የገቢ ሃብት ክፍፍል  ትልቅ መሣሪያ መሆኑን አስረድተዋል ።በተጨማሪም   በከተሞች የዜጎችን የገቢና የሃብት ልዩነት ለማጥበብም  የከተሞች  የሴፍቲኔት መርሃ ግብር  ተግባራዊ እየተደረገ ስለመሆኑ ዶክተር አብርሃም  በአዲስ አበባ እየተካሄደ ባለው ጉባኤ  ተናግረዋል ።  የተባባሩት መንግሥታት የልማት ድርጅት ይፋ ባደረገው ጥናት የአፍሪካ አገራት በህዝብ ምጣኔ ፣ በጠቅላላ የምጣኔ ሃብት ዕድገትና በሰው ሃይል ልማትና ዕድገት ላይ ከማተኮር በተጨማሪ በዜጎቸ  መካካል ፍትሃዊ የሃብት ክፍፍል እንዲኖር መሥራት ይገባቸዋል ።የአፍሪካ ኢኮኖሚ   ዓመታዊ ጉባኤ በአፍሪካ ልማት ባንክ ፣ በተባባሩት  መንግሥታት የልማት ድርጅትና በአፍሪካ ኢኮኖሚ ኮሚሽን  አማካኝነት የተዘጋጀ ነው ። ( ምንጭ:አፍሪካ ዳታ)    